b"\n_START_ARTICLE_\nRegi\xc3\xb3 \xc3\x80far\n_START_SECTION_\nPoblaci\xc3\xb3\n_START_PARAGRAPH_\nLes principals \xc3\xa8tnies del territori s\xc3\xb3n els \xc3\xa0fars (91,8%), amhares (4,5%), rgobbes (0,92%), tigrinyes (0,82%), oromos (0,7%), wolaites (0,45%), i hadiyes (0,013%). A difer\xc3\xa8ncia de les altres regions et\xc3\xadops, el 96% de la poblaci\xc3\xb3 \xc3\xa9s musulmana, el 3,86% s\xc3\xb3n cristians ortodoxos, el 0,43% protestants i alguns cat\xc3\xb2lics._NEWLINE_Les lleng\xc3\xbces m\xc3\xa9s parlades s\xc3\xb3n l'\xc3\xa0far (90,8%) oficial a la regi\xc3\xb3, per\xc3\xb2 tamb\xc3\xa9 es parla amh\xc3\xa0ric (6,68%), tigrinya (0,74%), oromo (0,68%), argobba (0,4%) i wolaitigna (0,26%).\n_START_SECTION_\nHist\xc3\xb2ria moderna\n_START_PARAGRAPH_\nDespr\xc3\xa9s de l'annexi\xc3\xb3 d'Eritrea a Eti\xc3\xb2pia el 1961 es va formar un nou govern general a l'imperi, i els \xc3\xa0fars, que ja estaven dividits entre quatre governs regionals, van quedar dividits en cinc (a m\xc3\xa9s de la Som\xc3\xa0lia Francesa). Llavors 50 caps tribals \xc3\xa0fars reunits a la confer\xc3\xa8ncia de Ti'o van comissionar al xeic Yasin Mohamoda per demanar a l'emperador la creaci\xc3\xb3 d'un govern general \xc3\xbanic i aut\xc3\xb2nom per a tots els territoris \xc3\xa0fars sota el seu domini, per\xc3\xb2 despr\xc3\xa9s de quatre anys els resultats foren nuls._NEWLINE_Aquesta fou la causa per la que es va crear a Addis Abeba l'Associaci\xc3\xb3 d'Estudiants \xc3\x80fars ASA (incloent-hi tamb\xc3\xa9 els de la Costa Francesa dels Somalis). El 2 de novembre de 1972, quan l'ASA estava ja en descomposici\xc3\xb3, estudiants \xc3\xa0fars a Egipte van formar la Afar Koborih Angoyya (AKA) que s'ha tradu\xc3\xaft com Moviment de Mobilitzaci\xc3\xb3 dels \xc3\x80fars o com Moviment pel Reagrupament dels \xc3\x80fars. El sulta d'Awsa va refusar integrar-se al grup per\xc3\xb2 finalment ho va fer el 1974 en plena revoluci\xc3\xb3 comunista, delegant en el seu fill Hanfare Ali Mirah. En una confer\xc3\xa8ncia a Berl\xc3\xadn l'agost de 1974 el grups tradicionalista del sulta i l'AKA es van unir sota la presid\xc3\xa8ncia d'Hanfare Ali Mirah._NEWLINE_Per la seva part el Derg es va acostar a les autoritats tradicionals \xc3\xa0fars el maig del 1975 i els caps revolucionaris (Teferi Benti, Menguistu Haile Mariam i Atnafu Abate) van exposar a 60 delegats (caps tribals) les idees revolucion\xc3\xa0ries i els projectes pel progr\xc3\xa9s dels \xc3\xa0fars. El pare d'Hanfare, el sult\xc3\xa0 Ali Mirah (la fam\xc3\xadlia del sult\xc3\xa0 era molt rica i tamb\xc3\xa9 eren grans latifundistes) s'oposava als repartiments de terra, que li foren presentats en detall el 31 de maig de 1975; el 2 de juny va fugir a Djibuti i el 3 de Juny el seu fill Hanfare va declarar l'establiment del Front d'Alliberament \xc3\x80far (la direcci\xc3\xb3 militar del qual fou encomanada al seu germ\xc3\xa0 Ahmad Ali Mirah) i va comen\xc3\xa7ar a agitar activament als \xc3\xa0fars contra el Derg; els militants van atacar especialment la carretera que portava a Assab._NEWLINE_El 1976 una for\xc3\xa7a militar del Derg dirigida pel general habilitat Habib Mohammed Yayyo (fill del sulta Muhammad ibn Yayyo 1927-1944, deposat per Hailes Selassie, \xc3\xa9s a dir de la branca rival dels Ali Mirah) va derrotar als \xc3\xa0fars a la batalla de Do'orita; els et\xc3\xadops van trobar documents que establien que les forces \xc3\xa0fars dels sult\xc3\xa0 eren conservadores per\xc3\xb2 el grup AKA eren esquerrans revolucionaris, i el Derg no va tardar a negociar amb ells. L'AKA es va reorganitzar com Moviment Nacional d'Alliberament \xc3\x80far (ANLM) i es va acordar un programe pol\xc3\xadtic-econ\xc3\xb2mic (National Democratic Revolution Programme) que inclo\xc3\xafa el reconeixement de la naci\xc3\xb3 \xc3\xa0far i el seu dret a l'autodeterminaci\xc3\xb3. L'agost l'ANML es va unir formalment a la revoluci\xc3\xb3 sent l'\xc3\xbanic grup pol\xc3\xadtic de base \xc3\xa8tnica que ho va fer._NEWLINE_El 1979 un oposat a aquesta uni\xc3\xb3, el xeic Hussein Ahmed Mussa, es va escindir del ANML i es va aliar al ALF, sent anomenat com ALF-Nord (la resta del ALF fou conegut com a ALF-Sud) per\xc3\xb2 m\xc3\xa9s tard (23 de mar\xc3\xa7 de 1983 en una confer\xc3\xa8ncia al Iemen) va constituir el Front Nacional d'Alliberament \xc3\x80far (ANLF). Entre 1979 i 1981 els atacs a territori \xc3\xa0far del Front Popular d'Alliberament del Tigr\xc3\xa9 (TPLF) va fer que joves militants \xc3\xa0fars de l'antiga AKA, despr\xc3\xa9s ANML, i altres escindits del ALF (que pr\xc3\xa0cticament estava desaparegut) formessin grups armats anomenats Ugugumo (Revoluci\xc3\xb3) entrenats i finan\xc3\xa7ats pel Derg i que principalment lluitaven contra els tigrinyes i els eritreus. El ANML des de 1983 es va acostar al Front Popular d'Alliberament d'Eritrea i des de 1988 va negociar amb el Front Popular d'Alliberament del Tigre, per\xc3\xb2 la insist\xc3\xa8ncia d'aquest en la independ\xc3\xa8ncia d'Eritrea incloent les zones \xc3\xa0fars, i el seu desig d'incorporar al Tigr\xc3\xa9 territoris \xc3\xa0fars, va fer la cooperaci\xc3\xb3 impossible i l'ANML finalment va restar al camp del Derg._NEWLINE_Despr\xc3\xa9s de minuciosos estudis es va establir la Regi\xc3\xb3 Aut\xc3\xb2noma d'Assab el 1988 (60% de les terres \xc3\xa0fars) que molts van veure no com una concessi\xc3\xb3 als \xc3\xa0fars sin\xc3\xb3 com una separaci\xc3\xb3 de terres d'Eritrea, que per la seva banda tamb\xc3\xa9 es va constituir en Regi\xc3\xb3 Aut\xc3\xb2noma amb la resta de l'antiga col\xc3\xb2nia exclosos els territoris \xc3\xa0fars (la part oriental). Les dues regions foren dissoltes immediatament despr\xc3\xa9s de la caiguda del Derg el 1991 i llavors el ALF d'Ali Mirah, que poc abans s'havia aliat al Front Popular d'Alliberament del Tigr\xc3\xa9 (aquest va prendre la iniciativa i va contactar al sult\xc3\xa0 al seu exili de l'Ar\xc3\xa0bia Saudita a finals del 1990 o inicis de 1991, buscant un aliat de certa solidesa per la regi\xc3\xb3 d'Af\xc3\xa0ria), es va presentar com el principal defensor de la causa \xc3\xa0far. Al final del 1990 el TPLF havia intentat donar suport a un partit creat aleshores, la Uni\xc3\xb3 Democr\xc3\xa0tica \xc3\x80far (que ha subsistit) per\xc3\xb2 era clar que no tenia implantaci\xc3\xb3 i es va descartar._NEWLINE_Hanfare Ali Mirah va participar en la confer\xc3\xa8ncia de Londres de 27-28 de maig de 1991 i el seu pare a la Confer\xc3\xa8ncia d'Addis Abeba de l'1 al 5 de juliol de 1991. Un fill del sult\xc3\xa0, Habib Ali Mirah, fou elegit president del Consell Regional \xc3\x80far (embri\xc3\xb3 de la futura regi\xc3\xb3). El 1992 el ALF va guanyar les eleccions regionals. Per\xc3\xb2 el Front Popular d'Alliberament del Tigr\xc3\xa9, una organitzaci\xc3\xb3 comunista proalbanesa, que volia incorporar territoris \xc3\xa0fars al Tigr\xc3\xa9 i controlar el pa\xc3\xads \xc3\xa0far per mitj\xc3\xa0 d'un aliat fidel, no va tardar a crear conflictes dins l'ALF. El 1994 aquest es va dividir en dues faccions dirigides per Hanfare Ali Mirah i pel seu germ\xc3\xa0 Omar Ali Mirah. Aix\xc3\xb2 va permetre l'eclosi\xc3\xb3 a les eleccions del 1995 de l'Organitzaci\xc3\xb3 Popular Democr\xc3\xa0tica dels \xc3\x80fars (Afar People's Democratic Organization APDO), que s'havia format (mar\xc3\xa7 de 1987) amb unes dotzenes d'\xc3\xa0fars que havien lluitat amb el TPLF i havien format la Organizatci\xc3\xb3 Democr\xc3\xa0tica dels \xc3\x80fars de Tigr\xc3\xa9 (TADO) que al cap de sis mesos fou rebatejada APDO. El 1994 es va formar el Moviment Nacional Democr\xc3\xa0tic \xc3\x80far/Afar National Democratic Movement (ANDM) inspirat per Ahmed Mohamed Ahaw, fill de la sultana de Bidu._NEWLINE_Tamb\xc3\xa9 l'Ugugumo fou quasi eliminat el 1995 quan el seu cap Muhyadin Miftah fou arrestat a Djibuti (agost de 1995) i entregat a Eti\xc3\xb2pia i una bona part dels altres caps van fer un acord amb el govern i es van unir a la APDO, entregant les armes uns 400 soldats. Per\xc3\xb2 encara quedaven tres grups m\xc3\xa9s de l'Ugugumo que van seguir la lluita._NEWLINE_A les eleccions del mateix 1995 l'APDO va obtenir 23 escons de 48 (i 3 escons de 8 al parlament federal) i l'ALF nom\xc3\xa9s 12 (per\xc3\xb2 tamb\xc3\xa9 3 al parlament federal); els altres 13 escons se'ls van emportar altres partits (6 van ser pel Front Nacional d'Alliberament \xc3\x80far/Afar National Liberation Front ANLF i la resta per no \xc3\xa0fars). No obstant Hanfare va aconseguir el suport dels partits menors i va ser reelegit per 25 vots a 23. Per\xc3\xb2 el mar\xc3\xa7 de 1996, mentre Hanfare era de viatge als Estats Units, fou deposat pel Parlament i el cap de l'APDO, Ismail Ali Siro, proclamar president._NEWLINE_Els partits d'oposici\xc3\xb3 (ANLF, ALF, ANDM i algun menor, que havien pres part a les eleccions del 1995) es van agrupar en una alian\xc3\xa7a que va agafar el nom d'ANDP (Partit Nacional Democr\xc3\xa0tic \xc3\x80far); Ahmed Mohamed Ahaw aviat va desapar\xc3\xa8ixer d'escena dins el nou partit, dirigit per Mohammed Yoyyo, i el ANDP va fer alian\xc3\xa7a amb l'APDO. El ALF d'Hanfare Ali Mirah (esdevingut sult\xc3\xa0) va subsistir amb el nom de Partit del Front d'Alliberament \xc3\x80far/Afar Liberation Front Party, dirigit pel seu fill. Joves intel\xc2\xb7lectuals \xc3\xa0fars que es consideraven menyspreats pel ANDP van formar un nou partit, ANMDG (Afar National Movement for Democracy and Good Governance) que buscava l'alian\xc3\xa7a igualment amb l'APDO per\xc3\xb2 el Front Democr\xc3\xa0tic Revolucionari Popular Et\xc3\xadop va vetar l'organitzaci\xc3\xb3 d'un altre partit fidel i en va demanar la dissoluci\xc3\xb3 i finalment es va arribar a un acord i els l\xc3\xadders del ANMDG van ingressar al ANDP a canvi d'alguns llocs a la direcci\xc3\xb3. _NEWLINE_Dels tres grups de la Ugugumo el principal fou el que es va unir a un grup dirigit per Mohamoda Ahmed Gaas (ex cap regional del Partit dels Treballadors d'Eti\xc3\xb2pia) i cofundador de l'ARDU a Djibuti i ARDUU a Eti\xc3\xb2pia (octubre de 1991) que despr\xc3\xa9s va fundar l'ARDUF per la uni\xc3\xb3 de l'Afar Revolutionary Democratic Unity Union (ARDUU), l'Afar Ummatah Demokrasiyyoh Focca/Afar People's Democratic Front (AUDF/APDF) i l'Afar Revolutionary Forces (ARF), el mar\xc3\xa7 del 1993); l'ARDUF va combatre al govern per\xc3\xb2 finalment va deposar les armes (1997) i el 1998 es va fer un acord general i (a part del fet que Gaas fou nomenat ministre) quatre partits van acordar unir-se en una sola organitzaci\xc3\xb3: L'Afar People's Democratic Organization (APDO), l'Afar National Democratic Movement (ANDM), l'Afar National Liberation Front (ANLF) i l'Afar National Revolutionary Democratic Front (ARDUF) per\xc3\xb2 la unitat mai es va concretar i si b\xc3\xa9 els tres primers segueixen estretament aliats, el ARDUF (i l'antic ARDU) subsisteixen com a partits._NEWLINE_El tercer grup de la Ugugumo era el liderat per Salih Ali Hudale que finalment, el 2005, va formar l'Afar National Revolutionary Democratic Front (ANRDF) i va participar en les eleccions d'aquell mateix any; i un quart grup liderat per Abdilla Mussa que encara segueix la lluita de manera molt limitada. L'alian\xc3\xa7a APDO/ANDM ha dominat les successives eleccions regionals."